钦定古今图书集成/历象汇编/庶征典/第160卷 > 《管窥辑要》 > 《军营器械变怪占》
## 钦定古今图书集成/历象汇编/庶征典/第160卷 > 《管窥辑要》 > 《军营器械变怪占》

营中鼓自鸣，兵动凶；金鼓自鸣军当罢。一曰：将有功。
金鼓忽不鸣，兵且败，将降；金鼓自破，主将死。

军中鼓角自鸣，暴兵至，鼓角无声，军必败。

军行，旗纛倒折，主将失势，牙旗摧朽，将军死败，士卒
相吓。

刀剑自拔出室，在国君防逆盗，在军将防刺客。《地镜
占》曰：“忧兵伤。”一曰：“刀剑自拔，背人吉，向人凶。”

刀剑有光及声鸣者，忧兵伤，凶。刀剑无故自鸣，下僚
欲叛，防远之吉，不然必被屠城。一曰：“刀剑自鸣有声”，
明日战大胜。他人不闻而独自闻之，宜防贼来阴谋
相害，在家疑妇人左右奸刺。

兵器夜中有光，不可战，刀剑戈矛夜有火光，军败亡。
火者，金之贼也。无兵在外，而库中刀剑戈戟忽有火
光者，兵起。

刀剑忽生血点及出血者，战胜。

将军器血出与汗流者，宜远亲慎疏，恐下谋叛。
将军器物忽为怪异者，宜自思察，防慎乃吉。

周

### 威烈王二十三年九鼎震

按：《史记周本记》不载。　按《汉书五行志》，《史记》，“周烈王
二十三年，九鼎震金震木，动之也。是时周室衰微，刑
重而虐，号令不从，以乱金气。鼎者，宗庙之宝器也。宗
庙将废，宝鼎将迁，故震动也。是岁晋三卿韩、魏、赵篡
晋君而分其地，威烈王命以为诸侯，天子不恤同姓，
而爵其贼臣，天下不附矣。后三世，周致德祚于秦，其
后”秦遂灭周而取九鼎。九鼎之《震》“金沴木”，失众甚。